KDN bincang dengan MOT
Kementerian Pengangkutan (MoT) bagi memperhebatkan lagi  Akta Pengangkutan Jalan 1987. Menterinya Datuk Seri Hamzah Zainuddin berkata, akta tersebut telah digubal
sejak 15 tahun yang lalu dan ia perlu diperhebatkan, supaya pesalah jalan raya
seperti memandu dalam keadaan mabuk boleh dikenakan tindakan lebih berat. “Kita akan melakukan perbincangan agar kaedah yang lebih hebat dapat
diambil sama ada dalam bentuk denda atau penjara, agar pemandu lebih
berhati-hati dan tidak memandu dalam keadaan mabuk,” katanya kepada pemberita
selepas melakukan Lawatan Kerja ke Perlis di sini semalam. Hamzah turut menasihati orang ramai agar mematuhi arahan yang ditetapkan
sepanjang tempoh penguatkuasaan Perintah Kawalan Pergerakan (PKP), termasuk
tidak memandu pada waktu lewat malam tanpa alasan yang munasabah. Media hari ini melaporkan seorang anggota polis maut dalam nahas jalan raya
ketika bertugas di sekatan jalan raya Plaza Tol Kajang Selatan Lebuh Raya
LEKAS, awal pagi tadi, selepas dirempuh kenderaan pacuan empat roda yang
dipandu pemandu dipercayai mabuk. Hamzah mengucapkan takziah kepada keluarga mangsa dan berharap kes tersebut
tidak akan berulang lagi. Dalam perkembangan lain Hamzah berkata, Perintah Kawalan Pergerakan
Bersyarat (PKPB) yang berkuat kuasa esok bukan bermakna bebas sepenuhnya,
kerana orang ramai masih perlu mengikuti peraturan dan arahan yang telah
ditetapkan. Beliau berkata industri akan beroperasi semula mengikut prosedur operasi
standard (SOP), yang telah ditetapkan Kementerian Perdagangan Antarabangsa dan
Industri (MITI) dan Polis Diraja Malaysia (PDRM), dan SOP tersebut mesti
dipatuhi. Hamzah berkata, sekatan jalan raya akan diteruskan tetapi tidaklah
diperketatkan seperti dahulu dan akan dilonggarkan dari semasa ke semasa. “Sekatan jalan raya di kawasan merah akan diteruskan, dan di kawasan hijau
akan dikurangkan berbanding sebelum ini,” katanya. – Bernama 
See author's posts
